open-index/open-wikipedia-markdown huggingface dataset:
Uusmäki

**Uusmäki** () on Lintuvaaran kaupunginosan osa-alue Espoon Suur-Leppävaarassa.
Se sijoittuu Helsingin Konalan vastaiselle rajalle.  Alueella on runsaasti 1940- ja 1950-luvuilla rakennettuja ns. rintamamiestaloja. Uusmäen kupeessa on Painiityn asuin- ja ulkoilualue. Uusmäen postinumero on 02680. 

Uusmäen halki kulkee Sotilastorpantie, joka ulottuu Vanhalta Hämeenkyläntieltä Lintumetsän koululle asti. Se on yksi Uusmäen vilkkaimmista teistä, ja sen varrella sijaitsee Uusmäen leikkikenttä *(Lohikäärmepuisto)* sekä Sotilastorpan kenttä. Vuonna 2020 Sotilastorpan kentälle valmistui tekonurmi, jonka ohessa sen vierelle ilmestyi ulkokuntoilupaikka. Kentän vieressä on myös koripallokaukalo sekä lentopallokenttä.

Alueella toimii Uusmäki-seura.
Mikin Inferno

**Mikin Inferno** () on vuonna 1949 julkaistu Disney-sarjakuvaversio Danten runoelman Jumalainen näytelmä ensimmäisestä osasta. Se aloitti tähän päivän jatkuneen perinteen, jossa italialaiset ankkapiirtäjät tekevät mukaelmia kirjallisuuden klassikoista. Tarinan käsikirjoitti Guido Martina ja piirsi Angelo Bioletto. Tarina oli myös siinä mielessä ainutlaatuinen, että sen tekijät vastoin Disney-yhtiön käytäntöä ilmoitettiin lukijoille jo ensipainoksessa.

Tarina on kunnianhimoinen ja graafisesti loistelias. Sitä ei pitkään aikaan julkaistu kuin italiaksi. Nyttemmin sarja on julkaistu lyhennettynä saksaksi (2001) ja lyhentämättömänä englanniksi (2006). Tarinassa mm. opettajat roikkuvat köysissä oppilaiden kiusattavana; latinanopettajia heitetään mustepulloilla ja matematiikanopettajaa ammutaan ritsalla ja jousipyssyllä, lyödään lekalla päähän ja nipistetään pihdeillä takapuolesta. Myöhemmin tarinassa on mm. kidutusta hammaslääkärin tuolissa ja kohtaus, missä kanat nokkivat Sepe Suden luurankoa.

Toinen syy, miksi tarinaa ei ole suomennettu, on todennäköisesti se, etteivät sen vitsit aukea ilman Danten ja klassisen kirjallisuuden tuntemusta. 1940-luvun italialaisille koululaisille pakkosyötettiin Dantea ja latinaa. Martina, joka itsekin oli koulutukseltaan opettaja, halusi kirjoittaa tarinan jossa Jumalaista näytelmää käsitellään huumorilla. Kertomuksen lopussa Martina ja Bioletto seisovat paaluun sidottuina itsensä Danten syytettävinä. He puolustautuvat sillä, että koululaiset saadaan näin pitämään runoelmasta, jota he muuten hylkisivät.

Nykyään tarina on legendaarisessa maineessa.

## Aiheesta muualla

* Kvaak.fi-keskustelupalsta: Mickey's Inferno englanniksi 
* Mikin Inferno COA-tietokannassa
Taavetti (Luumäki)

**Taavetti** (epävir. ; ) on Etelä-Karjalan maakunnassa sijaitsevan Luumäen kunnan keskustaajama. Lähimpään kaupunkiin Lappeenrantaan on matkaa 38 kilometriä. Hamina ja Kouvola ovat 50 kilometrin päässä.

Taavetti on syntynyt Taavetin linnoituksen ympärille. Linnoitus on osa linnoitusketjua, joka 1700-luvun lopulla rakennettiin suojaamaan Pietaria. Linnoituksen paikaksi on aikoinaan valittu Marttilan kylä pääteiden risteyksessä, kuten Taavetti edelleen on.

Taavetissa sijaitsee myös Kouvolan ja Lappeenrannan välisen rataosan Taavetin liikennepaikka 47 kilometrin päässä Kouvolasta. Henkilöliikenne Taavetin asemalla päättyi alhaisen liikennemäärän takia 2. syyskuuta 2006.

## Lähteet

## Aiheesta muualla

* Taavetin linnoitus 
* Taavetin linnoitus
Eric Dolphy

**Eric Allan Dolphy** (20. kesäkuuta 1928 &ndash; 29. kesäkuuta 1964) oli yhdysvaltalainen jazzmuusikko, joka soitti alttosaksofonia, huilua ja bassoklarinettia. 

Dolphy oli ensimmäisiä jazzmuusikoita, jotka käyttivät bassoklarinettia ja huilua solistisena soittimena jazzmusiikissa. Hänen omintakeinen tyylinsä koostui laajoista intervalleista, puheenomaisesta soitosta ja eksoottisista sävelasteikoista. Dolphy luokitellaan usein free jazz -artistiksi, vaikka hänen oman näkemyksensä mukaan hänen musiikkinsa perustuu tiukkaan, joskin epätavalliseen, harmoniaan. Dolphy esiintyi ja levytti uransa aikana muun muassa John Coltranen, Oliver Nelsonin, Ornette Colemanin, Freddie Hubbardin, Andrew Hillin, George Russellin, Bobby Hutchersonin ja Tony Williamsin kanssa. Charles Mingus piti Dolphya kaikkien aikojen lahjakkaimpana tulkitsijana.

Dolphyn kuuluisin levy on *Out to Lunch* (1964), joka luetaan kuuluvaksi avantgarde-jazzin ja ylipäänsä jazz-musiikin klassikkolevyihin. Dolphy kuoli diabeteksesta johtuneeseen sairauskohtaukseen ennen levyn julkaisua.

## Levytyksiä

* *Hot & Cool Latin* (1959)
* *Wherever I Go* (1959)
* *Status* (1960)
* *Dash One* (1960)
* *Outward Bound* (1960)
* *Here and There* (1960)
* *Looking Ahead* (1960)
* *Fire Waltz* (1960)
* *Other Aspects* (1960)
* *Out There* (1960)
* *The Caribe with the Latin Jazz Quintet* (1960)
* *Candid Dolphy* (1960)
* *Magic* (1960)
* ''Far Cry'' (1960)
* *Eric Dolphy* (1960)
* *The Quest* (1961)
* *The Great Concert of Eric Dolphy* [live] (1961)
* *Live! at the Five Spot, Vol. 1* (1961)
* *Live! at the Five Spot, Vol. 2* (1961)
* *Latin Jazz Quintet* (1961)
* *Berlin Concerts* [live] (1962)
* *Eric Dolphy in Europe, Vol. 1* [live] (1961)
* *Eric Dolphy in Europe, Vol. 2* (1961)
* *Eric Dolphy in Europe, Vol. 3* (1961)
* *Copenhagen Concert* [live] (1961)
* *Softly, As in a Morning Sunrise* (1961)
* *Quartet 1961* (1961)
* *Vintage Dolphy* (1962)
* *Conversations* (1963)
* *Iron Man* (1963)
* *The Illinois Concert* [live] (1963)
* *Out to Lunch* (1964)
* *Last Date* (1964)
* *Naima* (1964)	
* *Unrealized Tapes* (1964)
* *Eric Dolphy Quintet featuring Herbie Hancock: Complete Recordings* (1964)

## Kirjallisuutta
* Vladimir Simosko: "Eric Dolphy - Musiikillinen elämäkerta ja diskografia". Like-kustannus 1996.
Alfred Thomé

**Georg Alfred Thomé** (1. elokuuta 1848 Jääski – 10. lokakuuta 1907 Luumäki) toimi Lappeen tuomiokunnan tuomarina 1891–1907. Ennen valintaansa Lappeen tuomiokunnan tuomariksi hän toimi vuodesta 1869 tuomarina Viipurissa, Käkisalmella ja Lohjalla. Tultuaan Lappeen tuomariksi Thomé rakennutti ostamalleen Luumäen Kotkaniemen tilalle huvilan. Thomélla oli laamannin arvonimi.

Thomé tuli ylioppilaaksi vuonna 1865 ja suoritti tuomarintutkinnon vuonna 1869. Viipurin hovioikeuteen hänet otettiin auskultantiksi 1870 ja oikeusneuvosmieheksi Käkisalmeen 1872, jolloin sai samana vuonna varatuomarin arvonimen. Vuonna 1878 hänet valittiin oikeusneuvosmieheksi Viipuriin ja valittiin 1885 kanneviskaaliksi Viipurin hovioikeuteen sekä asessoriksi 1889. Samana vuonna hänet nimitettiin tuomariksi Lohjan tuomiokuntaan.

Thomén vanhemmat olivat insinööri Gustaf Henric Thomé ja Ottiliana (o.s. Winter).

## Lähteet
Taavetin linnoitus

**Taavetin linnoitus** 1773–1803 on Venäjän keisarikunnan armeijan Luumäelle rakennuttama linnoitus. Sen tarkoituksena oli estää tai hidastaa Ruotsin kuningaskunnan mahdollista hyökkäystä Turun rauhan rajojen takaa hattujen sodan jälkeen. Taavetin linnoitus oli osa Kaakkois-Suomen linnoitusjärjestelmää.  Linnoitus nimettiin Katariina II:n käskystä Davidovskaja Krepostiksi eli Davidovin linnoitukseksi Pyhittäjä David Tessalonikalaisen mukaan. 

Ensimmäinen rakennusvaihe kesti 1773–1781. Silloin rakennettiin vallisarvista koostuva linnoitus, jonka koko oli noin 650 × 800 metriä. Toisen rakennusvaiheen aikana rakennettiin linnoituksen sisäosa 1791–1796. Linnoituksen sotilaallinen käyttö lakkautettiin 1803 ennen Suomen sotaa.  Linnoitus oli kuitenkin toiminta-aikanaan tuonut rakennustyön ja sotilaiden mukana paikalle niin paljon taloudellista toimintaa, että Taavetista muodostui tulevan Luumäen kunnan keskustaajama.

Linnoituksen raunioita on kunnostettu, ja siellä järjestetään ulkoilmatapahtumia, kuten markkinoita sekä vuosittainen jazz-tapahtuma Vallijamit.

## Lähteet

## Aiheesta muualla
* rky.fi: Taavetin linnoitus
Guido Martina

**Guido Martina** (9. helmikuuta 1906 Carmagola – 6. toukokuuta 1991 Rooma) oli italialainen sarjakuvakäsikirjoittaja, joka loi Aku Ankan supersankari- alter egon Taikaviitan. Hän käsikirjoitti ensimmäisen Disney-klassikkosovituksen ''Mikin Inferno''. Hän teki tarinoita paitsi Aku Ankka -sarjakuviin, myös perusti ja käsikirjoitti ''Pecos Bill'' -sarjakuvalehden.

Martina oli koulutukseltaan opettaja, ja lisäksi hänellä oli myös tutkinnot eri yliopistoista filosofiasta ja kirjallisuudesta. Käsikirjoittajana hän toi tarinoihinsa viitteitä kirjallisuudesta ja historiasta, ja hänen ansiostaan italialaiset ankkahahmot puhuivat virheetöntä ja vivahteikasta kirjakieltä toisin kuin amerikkalaiset slangia käyttäneet esikuvansa.

Martinan huumori on usein hieman julmaa eikä paha useinkaan saa palkkaansa. Tässä mielessä hänen vastakohtansa käsikirjoittajana on Rodolfo Cimino.

## Aiheesta muualla
*Guido Martina Inducks-tietokannassa
*Anonima fumetti
*Disney Comics in Italy (pdf)
Göttingenin Georg-August-yliopisto

**Göttingenin Georg-August-yliopisto** () sijaitsee Keski-Saksassa Göttingenin kaupungissa. Se on vanha ja maineikas yliopisto, josta on valmistunut muun muassa yli 40 Nobel-palkittua henkilöä.

Yliopisto on nimetty sen perustajan, Hannoverin vaaliruhtinaan Georg Augustin mukaan. Hänet tunnetaan paremmin Britannian kuningas Yrjö II:na. Luennot yliopistossa alkoivat jo vuonna 1734, mutta viralliset avajaiset pidettiin 1737. Yliopiston perustamista ja periaatteita innoitti valistuksen aate.

## Kirjasto

Georg-August-yliopiston kirjasto on yksi Saksan viidestä merkittävimmästä kirjastosta. Kirjaston kokoelmat sisältävät 4,5 miljoonaa teosta, 1,1 miljoonaa mikrofilmiä sekä 14&nbsp;000 tieteellistä aikakauslehteä. Lainauksia kirjastosta tehdään vuosittain noin miljoona. Ansion sen noususta maan moderneimmaksi tieteelliseksi kirjastoksi katsotaan kuuluvan sen pitkäaikaiselle johtajalle Christian Gottlieb Heynelle, joka loi muun muassa uuden luettelointijärjestelmän.

### Suomalais-ugrilainen kokoelma
Yliopiston kirjasto sisältää Länsi-Euroopan suurimman suomalais-ugrilaisen kirjakokoelman, 130&nbsp;000 teosta, joista suomalaisia noin 22 prosenttia. Kokoelmaa on alettu kerätä jo 1700-luvun puolivälissä. Toisen maailmansodan jälkeen Deutsche Forschungsgemeinschaft eli Saksan tutkimusyhteisö alkoi kerätä maan yliopistoihin kirjallisuutta maailman eri kolkilta. Suomalais-ugrilaisen kokoelman kokoaminen käynnistyi 1951.

## Lähteet

## Aiheesta muualla

* Yliopiston kotisivut
Expedition Trophy

**Expedition Trophy** on talviaikaan ajettava rallikilpailu, jonka reitti kulkee matkan Venäjän halki Murmanskista Vladivostokiin. Kilpailu järjestettiin ensi kertaa vuonna 2005 Pietarista Vladivostokiin kulkevan valtatien valmistumisen kunniaksi.

Kilpailussa kilpaillaan kaksiautoisilla joukkueilla, joista kummassakin autossa on kolme ihmistä. Vähintään yhden joukkueen jäsenen pitää olla nainen. Autot toimittaa kilpailujärjestäjä. Kilpailu kestää 13 vuorokautta ja reitti kulkee Murmanskista Pietarin, Moskovan, Jekaterinburgin, Novosibirskin, Krasnojarskin, Irkutskin ja Habarovskin kautta Vladivostokiin. Kunkin taipaleen jälkeen loppupään joukkueita pudotetaan kilpailusta. Kilpailun voittaja saa palkinnoksi kymmenen kilogrammaa kultaa sekä kisassa käyttämänsä autot.

## Aiheesta muualla
* Virallinen sivu
Veikko Nyqvist

**Karl Veikko Valdemar Nyqvist** (9. elokuuta 1916 Helsinki – 10. elokuuta 1968 Helsinki) oli suomalainen kiekonheittäjä. 

Nyqvist voitti EM-pronssia kiekonheitossa Oslossa 1946 tuloksella 48,14. Lontoon olympialaisissa 1948 hän oli kuudes ja Helsingin kisoissa 1952 kahdestoista. Parhaan tuloksensa 50,97 Nyqvist heitti Helsingissä 16. syyskuuta 1951. Hän oli kolmas suomalainen 50 metrin ylittäjä. Parhaimmillaan hän oli maailmantilaston neljäntenä kaudella 1945.

Kalevan kisoissa Nyqvist voitti kiekonheitossa 9 mitalia, joista neljä kultaista. Hän kilpaili myös kuulantyönnössä ja voitti siinä neljä SM-mitalia, joista yksi oli kultaa.

Seuratasolla Nyqvist edusti KIF:ia ja Idrottsklubben-32:sta.

## Saavutuksia
* Kesäolympialaiset
** Lontoo 1948 kuudes
** Helsinki 1952 kahdestoista tuloksella 47,72
* EM-kilpailut
** Oslo 1946 pronssia
* Kalevan kisat
** kiekonheitto 
*** kultaa: 1943, 1945, 1946, 1949
*** hopeaa: 1942, 1947, 1951
*** pronssia: 1950, 1952
** kuulantyöntö
*** kultaa: 1942
*** hopeaa: 1943, 1944
*** pronssia: 1948

## Lähteet
* 
* http://trackfield.brinkster.net/
* 

### Viitteet
Multimedia Fusion

*Tuotteen uusin versio on [[Multimedia Fusion 2]].*

**Multimedia Fusion**, kutsutaan myös nimellä **MMF**, on pelinteko-ohjelma. Clickteam julkaisi ohjelman vuonna 1998. 
Clickteam osti IMSI:ltä oikeudet *Multimedia Fusion* -tuotemerkkiin. Ohjelma on osa Klik-tuoteryhmää. Ohjelma on uudempi versio ohjelmista The Games Factory ja Click & Create.  Ohjelman uusia toimintoja ovat mm. tuki ActiveX-komponenteille.

## Laajennusten ohjelmointi
*Multimedia Fusion* -ohjelmaan, kuten sen edeltäjiin *TGF* ja *CNC*, voidaan ohjelmoida *laajennuksia* (*Extensions*) käyttäen C++ -kieltä. Laajennukset ovat moduuleja, jotka lisäävät ohjelmaan uusia ominaisuuksia.
Internetissä on useita sivustoja, jotka ovat omistautuneet pelkästään *MMF*-laajennusten listaukseen.
Useat kymmenet ohjelmoijat ovat merkittävästi kohottaneet *Multimedia Fusion* -ohjelman voimaa julkaistessaan siihen laajennuksia. Laajennukset ovat yksi *MMF*:n kantavista voimista.

Teknisistä syistä laajennukset pitää kehittää Microsoft Visual Studion IDE:llä ja kääntäjällä.

## Koodauskieli

*Multimedia Fusion* ei perustu komentosarjakieleen. *MMF* ei tarjoa ohjelmointikieltä lisäominaisuutena kuten sen kilpailija Game Maker. Kuitenkin ohjelmaan voidaan ohjelmoida lisämoduuleja C++ -kielellä.

Ohjelmointikielen sijasta *MMF* käyttää visuaalista ruudukkojärjestelmää. Horisontaaliset rivit esittävät *ehtoja* (*Conditions*). Vertikaaliset sarakkeet esittävät *toimintaa* (*Actions*). Kun ehdot toteutuvat, suoritetaan niihin kytketty toiminta. Rivit ja sarakkeet ovat verrattavissa listaan peräkkäisiä "if-then"-lohkoja.

## Uudemmat versiot

*Multimedia Fusionin* uusi versio, Multimedia Fusion 2, julkaistiin 30. heinäkuuta 2006.  Siitä on saatavilla kolme eri versiota: *The Games Factory 2*, *Multimedia Fusion 2*, *Multimedia Fusion 2 Developer*. Järjestyksessä halvimmasta kalleimpaan, mitä kalliimpi versio sitä enemmän ominaisuuksia siinä on.

## Katso myös
* Clickteam
* The Games Factory
* Click and Create

## Aiheesta muualla
* Clickteam - Multimedia Fusion 2
Valto Olenius

**Valto Rudolf Olenius** (12. joulukuuta 1920 Pyhäjärvi Ul &ndash; 13. heinäkuuta 1983 Heinolan mlk) oli suomalainen seiväshyppääjä ja valmentaja.

Olenius voitti EM-hopeaa seiväshypyssä Brysselissä 1950 tuloksella 425. Lontoon olympialaisissa 1948 hän oli seitsemäs (tulos 395) ja Helsingissä 1952 viides (430, uusi Suomen ennätys). Oleniuksen ennätys 431 syntyi Tampereella 6. heinäkuuta 1953. 

Olenius vaikutti Forssan Alussa 1930-luvulta alkaen urheillen ja seuran puheenjohtajana 1949–1951. Seuratasolla Olenius edusti Lahden Kalevaa. Oman uransa jälkeen hän menestyi seiväshyppyvalmentajana. Olenius ilmeisesti hukkui vuonna 1983 Heinolan maalaiskunnassa Ruotsalaiseen, mutta hänen ruumistaan ei koskaan löydetty.

## Lähteet
* 
* http://trackfield.brinkster.net/
* ”Forssan Alku II 1948–1962”

## Aiheesta muualla
* 
*
Taavetti

**Taavetti** tarkoittaa seuraavia asioita:

* Taavetti, Luumäen keskustaajama
* taavetti, laivoissa oleva veneiden nosto- ja laskulaite
* Taavetti, miehen nimi
* David Brown -traktori, englantilaisvalmisteinen maataloustraktori, kansan suussa ”Taavetti”.
* Kosto-veistos, jota kutsutaan myös nimellä "Taavetti".
Luciano Bottaro

**Luciano Bottaro** (16. marraskuuta 1931 Rapallo – 25. marraskuuta 2006) oli italialainen sarjakuvapiirtäjä ja käsikirjoittaja. Bottaro aloitti sarjakuvapiirtäjänä *Scolaro*-lehdessä vuonna 1949. Hän loi lehteen hahmot Gio Polpetta ja Pon Pon -sieni, ja lisäksi hän teki myös satiirisia kuvia muihinkin lehtiin. Bottaro piirsi ensimmäisen Disney-sarjakuvansa 1951, mutta hän myös loi muitakin sarjakuvia, kuten Pepiton ja Whisky & Gogon. 

Bottaro on yksi arvostetuimpia italiaisia sarjakuvapiirtäjiä aikalaisten Romano Scarpan ja Giovan Battista Carpin ohella. Bottaron piirrostyyli on hyvin selkeä ja hieman surrealistinen. Hänen käsikirjoituksilleen on tyypillistä absurdi huumori. Ensimmäinen julkaistu tarina oli "Paperino e le onorificenze" vuodelta 1952. Arvostetuimmat tarinat Bottaro teki yhteistyössä Carlo Chendin kanssa, mikä teki heistä Italian sarjakuvahistorian loistavimmista parivaljakoista. Bottaro käytti usein Hekla Velhon hahmoa ja piirsi paljon tarinoita, joissa ankat seikkailevat keskiajalla. Bottaron Disney-sarjakuvaura kesti 52 vuotta, mutta kulta-aika sijoittui 1950- ja 1960-luvulle, jolloin parhaimmat tarinat syntyivät. Bottaro piirsi uransa aikana 157 pidempää tarinaa, joista suomentamatta on vielä 83 tarinaa 

## Aiheesta muualla
*Kotisivut

## Lähteet
Väinö Koskela

**Väinö Koskela** (31. maaliskuuta 1921 Virolahti – 10. syyskuuta 2016 Virolahti) oli suomalainen kestävyysjuoksija.

Koskela voitti EM-pronssia 10&nbsp;000 metrin juoksussa Brysselissä 1950 ajalla 30.30,8. Hän tosin oli valmistautunut 5&nbsp;000 metrin juoksuun, ja oli yhä vuonna 2013 katkera siitä, että hänet komennettiin kympille, sillä hän uskoi, että vitosella olisi tullut hopeaa. Olympialaisissa hän oli 10&nbsp;000 metrillä Helsingissä 1952 kuudestoista ja 5&nbsp;000 metrin juoksussa Lontoossa 1948 seitsemäs. Helsingin olympialaisissa 1952 hän karsiutui 5&nbsp;000 metrillä alkuerissä. Kauden maailmantilastossa Koskela oli parhaimmillaan 5&nbsp;000 metrillä toisena vuonna 1949 ja 10&nbsp;000 metrillä viides samana vuonna.

Suomen mestaruuden Koskela voitti 5&nbsp;000 metrillä 1948 ja 1949. Maastojuoksun lyhyen matkan (6 km) mestaruuden hän voitti 1948.

Seuratasolla Koskela edusti Virolahden Sampoa. 

Kirjailija Taina Sampakoski on Koskelan tytär.

## Henkilökohtaiset ennätykset

### Suomen ennätykset

## Lähteet

* 
* http://trackfield.brinkster.net/
* http://www.arrs.run/

### Viitteet

## Aiheesta muualla
* Arponen, Antti O.: Väinö Koskela harmittelee vieläkin Helsingin olympiakisoja. Suomen Urheilutietäjät.
Käymäläseura Huussi

**Käymäläseura Huussi ry** () oli vuonna 2002 perustettu suomalainen yhdistys, jonka tavoitteena oli "jakaa tietoa ekologisesta sanitaatiosta ja edistää kuivakäymälöiden käyttöä". Yhdistys teki muun muassa kehitysyhteistyötä ja pyrki edistämään kuivakäymälöiden vientiä. 

Yhdistyksen mukaan kuivakäymälöiden etu on muun muassa se, että maapallon vesivarojen ennustetaan muuttuvan niukoiksi, jolloin wc:n eli vesivessan sijasta käytettävät kuivakäymälät säästävät vettä.  

Yhdistys järjesti Suomessa kansainvälisiä kuivakäymäläalan konferensseja kolmen vuoden välein. Ensimmäinen konferenssi järjestettiin vuonna 2003 Tampereella. Vuonna 2018 järjestettiin järjestyksessään kuudes konferenssi. 

Käymäläseura Huussi ry ajautui konkurssiin vuonna 2024. Konkurssin taustalla oli vuonna 2023 paljastunut kehitys­yhteistyö­hankerahojen epäilty väärinkäyttö. Poliisi aloitti väärinkäytöstä tutkinnan, josta epäiltiin yhdistyksen työntekijää. 

## Vuoden Huussiteko
Seura jakoi palkintoa nimeltään *Vuoden Huussiteko*. Palkinnonsaajalle annettiin Kultainen Talikko saavutuksistaan. Palkinnon saajina oli esimerkiksi akateemisia tutkijoita. 

* Vuonna 2010 palkittiin professori Tuula Tuhkanen Tampereen teknillisestä yliopistosta. 
* Vuonna 2011 palkittiin MMT Helvi Heinonen-Tanski ja Suomen ympäristökeskuksen johtava asiantuntija, diplomi-insinööri Erkki Santala.
* Vuoden 2012 palkittiin Raini Kiukas, Käymäläseuran perustajajäsen ja kuivakäymälöitä myyvän DT-keskuksen omistaja. 
* Vuoden 2013 palkittiin ympäristöjärjestö Dodo ry:n kaupunkiviljelypuutarha Kääntöpöytä.

## Yhdistykseen liittyneitä kohuja

### Linnan jatkot 2010
Itsenäisyyspäivän vastaanotolla Käymäläseura Huussia edustanut kutsuvieras aiheutti juhlan jatkoilla väkivaltaisen välikohtauksen helsinkiläisessä ravintolassa.  

### Avustusrahojen kavallukset
Ulkoministeriö on perinyt Huussi ry:ltä takaisin yli 500 000 euroa avustuksia. Epäselvyyksistä vastasi suomalainen hankevastaava, joka erotettiin. Kavallus oli mahdollinen, koska hankevastaava oli saanut käyttää vapaasti yhdistyksen tilejä. Huussi ry:n tapaus koski Sambiassa ja Ghanassa tehtyjä projekteja. Yhdistyksen tileillä oli laajat käyttöoikeudet, ja niitä oli myös sellaisilla henkilöillä, joilta käyttöoikeus olisi vastuutehtävän päättymisen myötä pitänyt poistaa. Huussi ry oli myös toimittanut ulkoministeriölle väärää tietoa.

## Lähteet
Erik Blomster

**Erik Veikko Blomster** (8. maaliskuuta 1928 Seinäjoki – 10. tammikuuta 1996) oli suomalainen estejuoksija, joka saavutti vuoden 1950 EM-kisoissa 3&nbsp;000 metrin esteissä pronssia. Pääosan urastaan hän edusti Seinäjoen Urheilijoita.

Erik Blomster nousi kansalliseen kärkeen nuorten sarjoissa sijoittuessaan kevään 1948 maastojuoksun SM-kisoissa nuorten sarjassa hopealle Rolf Haikkolan jäljessä. Samoin hän oli toinen SM-kisoissa nuorten sarjan 3&nbsp;000 ja 5&nbsp;000 metrillä Haikkolan jäljessä. Seuraavan vuoden kevään maastojuoksun SM-kisoissa hän otti voiton ennen Denis Johanssonia. Kesällä hän otti nuorten sarjan mestaruudet 1&nbsp;500 ja 3&nbsp;000 metrillä. Saman vuoden Kalevan kisoissa hän sijoittui 5&nbsp;000 metrillä viidenneksi. 

Kaudesta 1950 tuli Blomsterin huippuvuosi. Kauden alussa toukokuussa hän otti lyhyen matkan (5 km) maastojuoksun Suomen mestaruuden. Kesällä hän otti ensimmäisen 3&nbsp;000 metrin esteiden Suomen mestaruutensa ja sen jälkeen saavutti EM-pronssia 3&nbsp;000 metrin esteissä Brysselissä 1950 ajalla 9.08,8. Ajallaan hän oli kauden maailmantilaston viidentenä. Vuonna 1951 Blomster oli São Paulon uudenvuodenpäivän kisassa neljäs. Kaudesta 1951 tuli Blomsterille myös menestyksekäs, sillä kesällä hän uusi Suomen mestaruutensa ja saavutti voitot Ruotsi- ja Ranska-maaotteluissa.

Olympiavuosi 1952 alkoi Blomsterilla erinomaisesti, sillä hän voitti maastojuoksun lyhyen matkan mestaruuden. Hänelle kävi kuitenkin kesäkuun alussa tapaturma, jossa hän sai piikkarin piikin kantapäähänsä, joka sekoitti hänen valmistautumisensa olympiakesänä. Niinpä hän jäi heinäkuun alun olympiakarsinnoissa peräti seitsemänneksi Urho Julinin voittaessa karsintakisan. Olympialaisten jälkeiset Kalevan kisat jäivät myös väliin.

Kaudella 1953 Blomster ei enää saavuttanut vuosien 1950–1951 tasoa. Toukokuun maastojuoksun SM-kisoissa tuli vielä pronssia Ilmari Taipaleen voittaessa. Kesän aikana hän juoksi 12. heinäkuuta 1953 Kouvolassa oman ennätyksensä 9.04,2. Kalevan kisoissa hän sijoittui neljänneksi Olavi Rinteenpään voittaessa. Maaotteluissa ei tullut enää voittoja Rinteenpään ollessaan ykkösnimi maaotteluissa. Seuraavina vuosina Blomsterin tulostaso ei ollut enää entisensä. Viimeiset kilpailut hänellä olivat vuonna 1959.

Ammatiltaan Erik Blomster oli sähköasentaja.

## Lähteet
Jukka Piironen

**Juho Ensio ”Jukka” Piironen** (11. elokuuta 1925 Leppävirta – 5. maaliskuuta 1976) oli suomalainen yleisurheilija. Piirosen päälaji oli seiväshyppy, mutta hän kilpaili myös kymmenottelussa. Hänen urheilu-uransa ajoittui 1940-lopulta 1950-luvun puoliväliin.

## Ura huippu-urheilijana

Kuopiolaisseuraa edustanut Jukka Piironen aloitti uransa moniottelijan, mutta siirtyi vuonna 1949 seiväshyppääjäksi. Silloin alkoi hänen yhdeksän vuotta kestänyt Kalevan Kisojen seiväshypyn mitaliputki, mutta yhtään saavutetuista mitaleista ei ollut SM-kultaa, mutta kuusi SM-hopeaa. Edellä oli aluksi Erkki Kataja, sitten Valto Olenius ja lopuksi Eeles Landström. Viimeinen SM-mitali tuli vuonna 1957. Yleisurheilumaaotteluja Piirosella kertyi uralla kaikkiaan 23.

Piironen voitti EM-pronssia seiväshypyssä sekä Brysselissä 1950 (tulos 425&nbsp;cm) että Bernissä 1954 (tulos 430&nbsp;cm). Helsingin olympialaisissa 1952 hän oli kahdeksastoista tuloksella 385&nbsp;cm. Bernissä 28. elokuuta 1954 hypätty tulos 430&nbsp;cm oli myös Piirosen kaikkien aikojen paras ulkotulos. Hallissa hän ylitti 432&nbsp;cm vuonna 1956.

Huippu-urheilun loppuvaiheessa vuonna 1955 Jukka Piironen julkaisi omakohtaisista urheilu-uran kokemuksistaan kirjan "*Seipään varassa maailmalla*".

### Saavutukset
### Olympialaiset
* 1952 seiväshyppy 18.

### EM-kilpailut
* 1950 seiväshyppy 3.
* 1954 seiväshyppy 3.

### SM-kilpailut
* Seiväshyppy 6 SM-hopeaa 1950, 1952, 1953, 1954, 1955 ja 1956
* Seiväshyppy 3 SM-pronssia 1949, 1951 ja 1957

## Urheilu-uran jälkeinen aika

Jukka Piironen valmistui vuonna 1950 agronomiksi Helsingin yliopistosta. Poliittisesti hän edusti Maalaisliitto-Keskustapuoluetta ja oli vuoden 1966 eduskuntavaaleissa puolueen kansanedustajaehdokkaana Helsingissä. 
Aktiivin urheilu-uran jälkeen hän toimi urheilun järjestöaktiivina mm. SVUL:n työvaliokunnassa ja liittohallituksessa, Veikkaus Oy:n johtokunnassa sekä Valtion urheiluneuvostossa edustaen urheilujärjestöissä Maalaisliitto-Keskustapuolueen näkemyksiä. Hän osallistui 1960- ja 70-luvulla käytyyn keskusteluun ja valmisteluun urheilun yhteisestä keskusjärjestöstä Keskustan edustajana - ensin vuonna 1961-65 ns.Kleemolan ja 1969-71 ns. J-E. Niemen komitean jäsenenä. 

Ammatillisesti hän toimi uransa aikana ensin Typpi Oy:n kotimaan markkinoinnin johtajana ja sen fuusioiduttua Rikkihappo Oy:n kanssa työuransa loppuvaiheessa uuden yrityksen Kemira Oy maatalousosaston johtajana.

Piiroselle myönnettiin vuonna 1961 SUL:n kultainen ansioplaketti ja 1975 Urheilun kultainen ansioristi toiminnastaan urheilun parissa.

Jukka Piirosen vanhin lapsi Juha Piironen on rallin MM-sarjan kolminkertainen voittaja Juha Kankkusen kartanlukijana.

## Lähteet
Olli Partanen

**Heikki Olavi (Olli) Partanen** (18. elokuuta 1922 Kouvola – 15. kesäkuuta 2014) oli suomalainen kiekonheittäjä.

Partanen saavutti EM-pronssia kiekonheitossa Brysselissä 1950 tuloksella 48,69.

Partanen heitti ennätyksensä 50,14 Karhulassa 25. syyskuuta 1949. Hän oli toinen suomalainen 50 metrin ylittäjä kiekonheitossa. Seuratasolla hän edusti Kouvolan Urheilijoita. Suomen-mestaruutta hän ei koskaan voittanut.

Toisen maailmansodan aikana Partanen palveli suomalaisessa SS-vapaaehtoispataljoonassa.

## Saavutuksia

* Olympiakisoissa 18:s karsinnassa Helsingissä 1952 tuloksella 45,71
* EM-pronssia Brysselissä 1950
* SM-hopeaa 1950
* 5 maaottelua (2 lajivoittoa)

## Lähteet

* 
* 
* http://trackfield.brinkster.net/

### Viitteet
Maire Österdahl

**Maire Alexandra Österdahl** (myöhemmin **Oksanen**, 12. helmikuuta 1927 Reposaari, Pori – 18. huhtikuuta 2013) oli suomalainen pituushyppääjä.

Österdahl saavutti EM-pronssia Brysselissä 1950 pituushypyssä tuloksella 557. Hän oli ensimmäinen suomalainen yleisurheilun naisten EM-mitalisti. Helsingin olympialaisissa 1952 hän sijoittui yhdeksänneksi Suomen ennätystuloksella 573. Helsingin kisoissa hän osallistui myös 4&nbsp;×&nbsp;100 metrin viestiin.

SM-kisoissa Österdahl voitti korkeushypyssä kultaa 1949, pituushypyssä kultaa vuosina 1949, 1950, 1951, 1952, 1953, 1954, 1955, 1956, hopeaa 1948 ja pronssia 1947. Viisiottelussa hän voitti kultaa vuosina 1951 ja 1953. Österdahl paransi pituushypyn Suomen ennätystä yhteensä neljä kertaa. SM-kisoissa 1950 hän hyppäsi 560 cm, SM-kisoissa 1951 ennätys parani tulokseen 570 cm, olympialaisissa 1952 tulokseen 573 cm ja uransa parhaan tuloksen 579 cm hän hyppäsi Kööpenhaminassa 7. syyskuuta 1952.

Österdahl edusti Reposaaren Kuntoa.

## Lähteet
Sähkövoimatekniikka

**Sähkövoimatekniikka** eli **vahvavirtatekniikka** on tekniikan ala, joka tutkii sähköenergian tuotantoa, siirtoa, jakelua ja käyttöä. Sähkövoimatekniikka on monialaista, ja sen yhteydessä sovelletaankin erittäin monipuolisesti eri tieteen ja tekniikan osa-alueita. Sähkövoimatekniikka voidaan jakaa eri osa-alueisiin.

## Sähköenergian tuotanto

Sähkön tuotanto tapahtuu sähkövoimalaitoksissa, joita on useita erityyppisiä. Kaikissa näissä on kuitenkin sama perusperiaate: energiaa muunnetaan jostakin muodosta sähköenergiaksi erilaisten energianmuunnosprosessien avulla.

## Sähkön siirto ja jakelu
Koska sähkövoimalaitokset sijaitsevat usein maantieteellisesti kaukana sähköenergian kulutusalueilta, täytyy tuotettu sähköenergia siirtää tuotantolaitoksilta kuluttajille sähköverkkoja pitkin. Sähköverkot voidaan jakaa sähkönsiirto- ja sähkönjakeluverkkoihin. Sähkönsiirtoverkoilla sähköenergia siirretään voimalaitoksilta kulutusalueiden läheisyyteen, josta se edelleen siirretään jakeluverkon kautta kuluttajille. Suomessa sähkönsiirtoverkoksi luokitellaan kaikki 220-400 kV:n verkot ja osa 110 kV:n verkoista. Kaikki muut verkot ovat jakeluverkkoja. Suomessa sähkönsiirtoverkon omistaa ja sitä hallitsee kantaverkkoyhtiö Fingrid. Sähkönjakeluverkkoja omistavat sähkönjakeluverkkoliiketoimintaa harjoittavat verkkoyhtiöt, teollisuuslaitokset ja muut vastaavat tahot.

## Sähkömarkkinat
Sähkömarkkinat käsittää sähköenergian tuotannon taloudellisesta näkökulmasta tarkasteltuna sähkönsiirtoverkkoliiketoiminnan, sähkönjakeluverkkoliiketoiminnan ja sähkökaupan. Sähköenergia on lähes poikkeuksetta kaupallinen tuote. Sähkönkäyttäjät joutuvatkin maksamaan käyttämästään sähköenergiasta tietyn hinnan sähköä myyvälle taholle. Lisäksi sähköverkkojen omistajat veloittavat sähkönkuluttajilta käyttömaksua sähköverkkonsa käyttämisestä. Suomessa kuluttaja voi ostaa sähköenergiansa miltä tahansa sähköä myyvältä yhtiöltä, mutta sähköverkon käytöstä perittävä käyttömaksu tulee maksaa käytetyn sähkönjakeluverkon omistajalle. Energiamarkkinavirasto valvoo Suomessa sähkömarkkinoiden toimintaa.

## Suurjännitetekniikka
Suurjännitetekniikka käsittelee jännitteisten johtimien ympärillä olevia eristysrakenteita ja niihin kohdistuvia ylijännitteitä. Sähköverkoissa, erityisesti sähkönsiirtoverkoissa, käytetään suuria jännitteitä. On tärkeää, että ymmärretään eri käyttö- ja häiriötilanteisiin liittyvät suurjänniteilmiöt ja osataan varautua niihin. Tämä on ehdoton edellytys luotettavien ja teknistaloudellisesti järkevien sähkövoimajärjestelmien käytölle ja suunnittelulle.

## Sähkönkäyttötekniikka
Sähkönkäyttötekniikka käsittelee sähköenergian tuotannolle käänteistä prosessia, eli sähköenergian muuntamista johonkin toiseen energiamuotoon. Sähkönkäyttötekniikka sisältää esimerkiksi sähköenergian muuttamisen mekaaniseksi energiaksi (mm. sähkömoottorit) tai lämpöenergiaksi (eri sähkölämpötekniikat). Usein myös tehoelektroniikan (käsittelee sähköenergian muokkaamista haluttuun muotoon) ajatellaan kuuluvaksi sähkönkäyttötekniikan piiriin.
RUAG Ranger

**RUAG Ranger** on Sveitsissä israelilaisella Israel Aircraft Industriesin lisenssillä valmistettu miehittämätön lentotiedustelujärjestelmä. Sitä käytetään Sveitsin puolustusvoimien lisäksi myös Suomen puolustusvoimissa osana maavoimien tiedustelujärjestelmää. Järjestelmä toimitettiin Suomeen lokakuussa 2001.

Miehittämättömiä ilma-aluksia käytetään tiedusteluun, valvontaan ja maaliosoitukseen kauaskantoisille asejärjestelmille. Miehittämättömille ilma-aluksille erityisesti sopivia tehtäviä ovat pitkäkestoiset valvontatehtävät, säteily- tai muuten saastuneen alueen tiedustelu sekä korkean vihollisuhan alueella toimiminen eli Dull, Dirty & Dangerous -tyyppiset tehtävät. Ranger-lentotiedustelujärjestelmässä maavalvonta-asemalta lennätetään datalinkkiyhteyden päässä olevaa miehittämätöntä ilma-alusta. Ilma-aluksen sensorin kuvaa seurataan maavalvonta-asemalla.

## Tekniset tiedot
* Max lentoonlähtöpaino 275 kg
* Siipiväli 5,7 m
* Pituus 4,6 m
* Normaali nopeusalue 111-194 km/h
* Max nopeus syöksyssä 240 km/h
* Lakikorkeus n. 4500 m
* Polttoainekulutus 10 l/h
* Toiminta-aika n. 5 h
* Moottorin teho 42 hv
* Hyötykuormana on optinen sensori, jossa on yhdistettynä videokamera ja - nauhuri sekä lämpökamera

## Ranger-lentotiedustelujärjestelmän osat
* 6 x Ranger-UAV (Unmanned Aerial Vehicle)
* Maavalvonta-asema
* Erillinen antenniyksikkö
* Kuvavastaanotin
* Maakalustosarja
* Huolto- ja ylläpitovälinesarja
* Lisäksi Suomesta on hankittu katapultti, sääasema sekä kenttäsähköverkko.

## Lähteet

## Aiheesta muualla

*RUAG Ranger Suomessa
*RUAG.com: UAS-järjestelmät  
*Israeli weapons
Yako

**Yako** on kaupunki Burkina Fasossa noin 109 km:n päässä Ouagadougousta. Yako tunnetaan suuresta moskeijastaan ja Thomas Sankaran hautapaikkana.

Vuonna 2006 Yakossa oli 22&nbsp;685 asukasta.

## Lähteet
ZIL-131

**ZIL-131** on Zavod imeni Lihatšovan vuosina 1966–1991 valmistama keskiraskas maastokuorma-auto. Auto on kolmiakselinen, jokapyörävetoinen ja sen kantavuus on 5&nbsp;000&nbsp;kg. ZIL-131 on edelleen hyvin yleinen kuorma-auto entisen Neuvostoliiton ja itäblokin maissa.

## Teknisiä tietoja

Auton voimanlähteenä on V8-moottori, josta voima välittyy kuivan yksilevyisen kytkimen kautta viisinopeuksiseen vaihteistoon. Autossa on myös kaksinopeuksisella alennusvaihteella varustettu jakovaihteisto.

*Vetojärjestelmä: 6x6 kytkettävissä
*Moottori:
**merkki/malli/toimintatapa: ZIL-131/ 4-T kaasutin 
**iskutilavuus/käyttövoima: 5,96&nbsp;l/bensiini
**maksimiteho/vääntömomentti: 110&nbsp;kW/402&nbsp;Nm
**polttoaineen kulutus: 50–70&nbsp;l/100&nbsp;km

Auton rengaskoko on 12,00-20" ja polttoainesäiliön tilavuus 340 litraa.

## Suorituskyky

Auton huippunopeus on 80&nbsp;km/h, kääntösäde 10,1 metriä ja suurin kahluusyvyys 1,4 metriä. Mäennousukyky on 58&nbsp;%.

## Käyttö Suomen puolustusvoimissa

ZIL-131:iä hankittiin Suomen puolustusvoimille kahdessa vaiheessa: vuosina 1973–1979 sekä 1987–1991. Kokonaismäärä oli noin 400 kappaletta.

Puolustusvoimat asensi yhteen autoon Valmet 611 -moottorin vuonna 1978, mutta kokeilu jäi ainoaksi laatuaan.

ZIL-131:t ovat edelleen käytössä muun muassa tykinvetäjinä. Ajoneuvoja käytetään myös runsaasti tavallisissa kuljetustehtävissä. ZIL-131:ssä on istumapaikkoja kuljettajan lisäksi ohjaamossa kaksi sekä kuormatilassa 27. Rauhan aikana miehistön kuljetus ilman moduuli-istuimia on kielletty (Zileissä ei moduuleita ole).

## Lähteet

## Aiheesta muualla

*АМУР-531340: analogue ЗиЛ-131 
*ZIL-131 galleria
*Puolustusvoimat: kalustoesittely: Keskiraskas maastokuorma-auto ZIL 131 
*YouTube: Satunnaista sotilashistoriaa: ZiL-131
Olavi Rinteenpää

**Olavi Osvald Rinteenpää** (24. syyskuuta 1924 Helsinki – 10. tammikuuta 2022 Kerava) oli suomalainen este- ja kestävyysjuoksija. 

Rinteenpää oli 1950-luvun alkupuoliskolla maailman parhaita 3&nbsp;000 metrin estejuoksijoita. Hän voitti EM-hopeaa esteissä Bernissä 1954 tuloksella 8.52,4. Hän oli juossut Helsingin olympialaisissa 1952 matkalla neljänneksi (8.55,60). Melbournen kisoissa 1956 Rinteenpää karsiutui alkuerissä ja oli vuoden 1958 EM-kisoissa Tukholmassa yhdeksäs (8.52,6).

Rinteenpää juoksi 2. heinäkuuta 1953 Helsingissä ajan 8.44,4. Se oli uusi maailman- ja Euroopan ennätys ja rikkoi Horace Ashenfelterin ME:n sekunnilla ja Petar Šegedinin EE:n 3,4 sekunnilla. Matkan ennätyksiä alettiin kuitenkin virallisesti ratifioida vasta seuraavana vuonna. Rinteenpään ajan alitti ensimmäisenä Jerzy Chromik elokuussa 1955.

Rinteenpää voitti maastojuoksun pitkän matkan (10 km) Suomen mestaruuden huippuvuotenaan 1953. 22. marraskuuta 1953 hän juoksi Brysselin kansainvälisissä maastojuoksukilpailuissa kahdeksanneksi. Seuratasolla hän edusti Helsingin Kisa-Veikkoja.

Kuollessaan Rinteenpää oli vanhin elossa ollut suomalainen olympiaurheilija. 

## Ennätykset

## Lähteet

* 
* http://trackfield.brinkster.net/
* https://www.arrs.run/NC_XCFIN.htm

### Viitteet
Bob the Robot

**Bob the Robot** on vuonna 2013 perustettu helsinkiläinen mainostoimisto. Maaliskuusta 2022 asti se on ollut osa The North Alliancen luovien toimistojen verkostoa. Bob the Robotin toimitilat ovat Helsingin Kruununhaassa. 

Bob the Robotilla on noin 70 työntekijää. Yrityksen toimitusjohtaja on Miska Rajasuo.

## Historia
Bob Helsingin perustivat vuonna 2002 Kari Eilola, Jon Granström, Anu Igoni, Jukka Kurttila, Marko Parkkinen ja Petri Pesonen. Vuonna 2013 Bob Helsingin ja Robot Creative Agencyn yhdistymisestä syntyi Bob the Robot.

Art director Granström palkittiin vuonna 2005, copywriter Pesonen vuonna 2008, art director Igoni vuonna 2012 ja Kari Eilola vuonna 2019 Grafian Vuoden huiput -kilpailussa platinahuipulla. 

Vuonna 2014 perustettiin Bob the Robotin sisaryhtiö Pictures Helsinki, joka keskittyi videosisältöjen tuotantoon ja suunnitteluun.

Bob the Robot voitti Vuoden toimisto -palkinnon isojen toimistojen sarjassa vuonna 2017  ja uudelleen seuraavana vuonna 2018. 

Maaliskuussa 2022 Bob the Robot liittyi osaksi The North Alliancen luovien toimistojen verkostoa.

## Tunnetuimmat työt

### Bob Helsinki

* 2003 Korkeasaaren paviaanien pelastamista vaativa kampanja 
* 2003 YO-pipo 
* 2005 Äitien tekemää ruokaa (Saarioinen) 
* 2005 Asuntolaina tunnissa (Sampo pankki)
* 2006 Sauli Niinistön presidentinvaalikampanja
* 2006 Headplayer – Päänsoittaja (Leiras) 
* 2007 Kännissä olet ääliö (Panimo- ja virvoitusjuomateollisuusliitto)
* 2012 Rikkaat ja järjettömät (Saunalahti) 

### Bob the Robot

* 2015 Hintasaarnaajat (Elisa) 
* 2015 Herra Tokmanni (Tokmanni) 
* 2015 An Elephant in the Porcelaine Shop (ABB) 
* 2017 Pidetään yhtä. Pidetään yhteyttä. (Elisa) 
* 2017 #IAMTOMOFFINLAND 
* 2018 Vuoden harmain päivä (Hartwall Original Long Drink) 
* 2019 Kyllä klassikon tunnistaa (Saarioinen) 
* 2020 Climate Action Vodka (Koskenkorva) 
* 2021 Virtuaalivaikuttaja Myrsky (MIELI ry) 

## Palkintoja

* Grand Effie 2017, 2019, 2021 
* Eurobest 2019 
* Epica Awards 2019
* Bob the Robot on lisäksi palkittu muun muassa seuraavassa kilpailuissa: Goodadvertising Awards, Evento Awards, Effie Awards, Vuoden huiput, New York Festivals Advertising Awards, Young Lions ja Voitto.

## Lähteet

## Aiheesta muualla
*Yrityksen verkkosivut
Torbjörn Lassenius

**Lars Torbjörn Lassenius** (s. 4. elokuuta 1931 Helsinki) on suomalainen lääkäri ja entinen kymmenottelija. 

## Henkilöhistoria
Lasseniuksen vanhemmat olivat Lars Ragnar Lassenius ja Greta Elisabet Lindqvist. Hän avioitui vuonna 1958 Ilmi Maria Uiton kanssa. Lassenius tuli ylioppilaaksi 1950 ja valmistui lääketieteen lisensiaatiksi 1961. Valmistuttuaan Lassenius toimi lääkärinä muun muassa Volvon palveluksessa Ruotsissa kymmenen vuotta. Hänen Ruotsissa syntyneet kolme tytärtään jäivät sinne asumaan, hän itse asuu Porvoossa. 

## Urheilu-ura
Lassenius voitti EM-hopeaa kymmenottelussa Bernissä 1954 tuloksella 6&nbsp;424. Vuonna 1956 Melbournen olympialaisissa hän oli seitsemäs (tulos 6&nbsp;565). SM-kisoissa Lassenius on saavuttanut kultaa vuosina 1954, 1955 ja 1956 sekä hopeaa 1957 ja 1958. Lassenius edusti Porvoon Akillesta vuoteen 1956 ja HIFK:ta sen jälkeen. Hän pelasi myös koripalloa Helsingin Arsenalin joukkueessa.

## Henkilökohtaiset ennätykset

### Otteluennätys

* 6991 pistettä (nykytaulukolla 7062 pist.), Hampuri, 23.9.1956. Tulos oli syntyhetkellään Suomen ennätys.

### Lajikohtaiset ennätykset

* h = käsiaika

## Lähteet

## Aiheesta muualla
* Lassenius Kymmenottelu.net-sivustolla (arkistoitu versio)
Call to Power II

**Call to Power II** (yleisesti **CtP2**) on Activisionin kehittämä ja alun perin 2000 Windowsille julkaisema *Call to Power*-strategiapelisarjan videopeli.

## Juoni

Kuten alkuperäisessä pelisarjassa, myös Call to Power alkaa 4000 eaa. Pelin tavoitteena on nostaa oma kansakunta maailman johtoon tieteen, diplomatian tai sotilaallisen voiman avulla. Pelin aikana perustetaan kaupunkeja ja parannetaan niitä erilaisilla parannuksilla ja rakennuksilla. Kaupungit ovat tieteellisen ja kaupallisen kasvun perusta sekä eri yksiköiden rakennuspaikka. Tiede edistyy erilaisten keksintöjen (kuten merenkäynti tai kommunismi hallitus) avautuessa.

### Uudistukset

Alkuperäisestä sarjasta erottuakseen pelin kehittäjät tekivät Call to Power 1:seen uudistuksia, jotka ovat jakaneet pelaajakunnan kahtia. Nämä ovat lähes muuttumattomina mukana myös Call to Power II:ssa.

* Katot yksiköiden määrälle
** Samalla ruudulla ei voi olla enempää kuin 12 yksikköä (CtP1:ssä 9). Tällä on yritetty välttää Kuoleman Pino (Stack of Doom)-ilmiötä, jossa yhdellä ruudulla on monia kymmeniä yksiköitä ja joita ei voi yksinkertaisesti voittaa.
* Yleiset työt
** Kaupungin ympärille rakennetut parannukset rakennetaan, ei työläisten avulla kuten Civ3:ssa, vaan yleisten töiden (Public Works, PW) kautta. Kaupunkien tuotannosta pidätetään tietty määrä, joka sitten muutetaan PW:ksi. Jokainen parannus maksaa tietyn määrän PW:tä. Tämä vähentää mikromanagerointia, mutta antaa joskus epärealistisia tuloksia, kun esimerkiksi pitkä rautatie voi muodostua parissa vuorossa.
* Ei-sotilaalliset yksiköt
** Kaikilla yksiköillä ei ole sotilaallista tarkoitusta. Sen sijaan yksiköt voivat esimerkiksi vakoilla, kaapata/vapauttaa orjia, kääntää kaupunkeja omaan uskoon tai vaikkapa haastaa toisen valtion yhtiöt oikeuteen. Kriitikoiden mielestä näitä toimintoja varten ei olisi tarvinnut omia yksiköitä ja ovat muutenkin tarpeettomia.
* Taistelun uudistaminen
** Kaikki pinon yksiköt osallistuvat taisteluun, eikä yksi yhtä vastaan kerrallaan, kuten on Meierin Civilization-sarjassa.
* Tulevaisuuteen ulottuvat keksinnöt
* Kauppa
* Hallintotapojen laajentaminen

## Aiheesta muualla
* Apolyton Civilization Site, CTP2-foorumi 
* Index and downloads of CTP2 mods 
* The Ages of Man-modi  
* Bureaubertin CtP2-sivut
* The CTP2 Lähdekoodiprojekti 
* DarkDusts's SVN for the CTP2 Source Code project
Preston Lacy

**Preston Lacy** (s. 14. elokuuta 1969 Carthage, Missouri) on mukana Jackassissä, jossa hänet nähdään yleensä jahtaamassa Wee-Mania. Preston kärsii vaikeasta ylipainosta.

## Aiheesta muualla
*
Nokkapokka

**Nokkapokka** () on 39-osainen Disneyn vuonna 1996 tuottama animaatiosarja. Suomessa sarjaa on esitetty ensi kerran MTV3-kanavalla 7. syyskuuta 1997 – 31. toukokuuta 1998 ja myöhemmin uusintana vuosina 2001–2002 ja viimeksi vuonna 2006. Sarjaa on esitetty myös Disney Channelilla ja Toon Disneyllä.

Sarja keskittyy Aku Ankan ja hänen sisarenpoikiensa, Tupun, Hupun ja Lupun seikkailuihin. Sisarenpoikia on nyt uudistettu ja heidät erottaa helpommin. Muita tunnettuja Disneyn hahmoja ovat Iines Ankka ja joissakin jaksoissa esiintyvä Taavi Ankka. Iines Ankka on toimittajana ajankohtaisohjelmassa ja Aku on hänen kameramiehenään.

Sarja poikkeaa monin tavoin aiemmin nähdyistä Disneyn piirretyistä. Tupu, Hupu ja Lupu esiintyvät teini-ikäisinä (yhdessä jaksossa heidät tosin nähtiin samanlaisina kuin sarjakuvissa). Heillä ei myöskään ole tavallista ankan ääntä, kuten aiemmissa piirretyissä. Lisäksi he ovat persooniltaan erilaisia ja pukeutuvat erilaisiin vaatteisiin. Lupu pukeutuu vihreisiin, Tupu punaisiin ja Hupu sinisiin vaatteisiin. Teini-ikäiset Tupu, Hupu ja Lupu ovat innoissaan sarjakuvista, autoista, tytöistä ja urheilusta.

Roope Ankkaa tai hänen rahasäiliötään ei sarjassa nähdä, eikä niihin viitata sanallakaan. Sen sijaan Roopella oli tärkeä päärooli Disneyn aikaisemmassa piirrossarjassa *[[Ankronikka]]*.

## Hahmot ja ääninäyttelijät

## Jaksot

#Supersankarit (*The Really Mighty Ducks*)
#Maa, jonka aika unohti (*Island of the Not-So-Nice*)
#Kuningas Aku (*Leader of the Quack*)
#Laivaston sankari (*All Hands on Duck*)
#Maailman taitavin varas (*Pride Goeth Before the Fall Guy*)
#Ankkalinnan ajot (*Need 4 Speed*)
#Operaatio Tartutus (*The Germinator*)
#Mahtava Aku Ankka (*The Late Donald Duck*)
#Tytypatee (*Tasty Paste*)
#Kahjot kotivideot (*Phoniest Home Videos*)
#Tee-ryhmän paluu (*Return of the T-Squad*)
#Kalajuttu (*Koi Story*)
#Valkoinen valhe (*Ready. Aim... Duck!*)
#Anteeksi molekyylini (*Pardon my Molecules*)
#Epätavalliset epäillyt (*Unusual Suspects*)
#Veljessä vara parempi (*Ducklaration of Independence*)
#Käänteiskasvuliuos (*Can't Take a Yolk*)
#Biohypnootti (*Heavy Dental*)
#Maanjäristin (*Duck Quake*)
#Kouran paluu (*Long Arm of the Claw*)
#Sankarin vastuu (*Shrunken Heroes*)
#Mustasukkaisuutta lumella (*Snow Place to Hide*)
#Yksityisetsivä Tupu (*Huey Duck, P.I.*)
#Lastenvaihtoa (*Take My Duck, Please*)
#Erämaasavotta (*Ducks by Nature*)
#Burgerkastike (*Recipe for Adventure*)
#Jekkumestari (*The Boy Who Cried Ghost*)
#Ufokuume (*I.O.U. a U.F.O.*)
#Alligaattoritarha (*Gator Aid*)
#Kuumat paikat (*None Like it Hot*)
#Onnellinen perhe (*Ducky Dearest*)
#Totuus tulee teeveestä (*Transmission: Impossible*)
#Nokkelat naapurit (*Nosy Neighbors*)
#Krokotiili-Keke ja jättiläishelmi (*Hit the Road, Backwater Jack!*)
#Kissafobia (*Cat and Louse*)
#Haastaja (*Hero Today, Don Tomorrow*)
#Kapteeni Aku (*Captain Donald*)
#Afrikkalainen juttu (*Stunt Double or Nothing*)
#Terrakottasoturit (*Feats of Clay*)

## Lähteet

## Aiheesta muualla
* 
* Nokkapokka TV.comissa 
*http://www.akuankka.fi/akupedia/73/nokkapokka
Suolahoito

**Suolahoito** on vanhan kansan tapa hoitaa ihovaivoja. Suolahoitoja on käytetty ainakin keskiajalta. Suomeen suolahoidot ovat saapuneet itäisestä Euroopasta, missä ne ovat olleet erityisesti hengityselinsairauksien hoitokeino.

Suolahoitoja on tutkittu varsin vähän, mutta niistä on jonkin verran tieteellistä näyttöä. Etelä-Karjalan Allergia- ja ympäristöinstituutti tutki suolahoitojen vaikutusta astmaan ja atooppiseen ihottumaan satunnaistetuissa ja kontrolloiduissa olosuhteissa vuosina 2003–2007, jolloin todettiin kahden viikon suolahoidon vähentävän inhalaattoristeroideja käyttävien astmaatikkojen keuhkojen yliärtyvyyttä merkittävästi. Atoopikoilla tulokset olivat yhtä hyviä suolahoitoja saaneilla kuin plasebohoidetulla verrokkiryhmällä. Vuonna 2012 julkaistussa tutkimuksen toisessa osassa ei todettu suolahoitojen vaikuttavan eosinofiiliseen tulehdukseen.

Suolaa käytetään erilaisten ihosairauksien kuten psoriasiksen ja atopian hoidossa. Sillä lievitetään myös astmaa, joskin liiallinen suolapitoisuus hengitysilmassa voi olla astmaatikolle myös terveysriski.
 
## Suolahoidon väitettyjä vaikutuksia
* rentouttaa kehoa ja mieltä
* lieventää erilaisia särkyjä (reuma, lihassäryt, revähtymät jne.)
* parantaa aineenvaihduntaa, poistaa kuona-aineita ja turvotusta
* desinfioi, kosteuttaa ja ravitsee ihoa
* vilkastuttaa verenkiertoa
* palauttaa normaalin pH-arvon
* nopeuttaa haavojen ja tulehdusten paranemista
* hoitaa kuivia ja halkeilleita kantapäitä

## Lähteet
Maxtla

**Maxtla** oli tepaneekkien kuningas. Hänen edeltäjänsä kuninkaana oli hänen isänsä Tetzotzomocia. Maxtla ehti olla vallassa vain kaksi vuotta (1426–1428). Asteekit tappoivat hänet. 

## Lähteet
MotoGP-kausi 2006

**MotoGP-kausi [[2006]]** oli historian 58. MotoGP-kausi. Mestareiksi ajoivat Alvaro Bautista (125cc), Jorge Lorenzo (250cc) ja Nicky Hayden (MotoGP). Suomen Mika Kallio oli 125cc- luokassa toinen.

## 500cc
### Kilpailut

### Loppupisteet

## 250cc
### Kilpailut

### Loppupisteet

## 125cc
### Kilpailut

### Loppupisteet
Filopoimen

**Filopoimen** (, ; 253–184 eaa.) oli megalopolislainen sotilas. 

Hänen ansiostaan Megalopolis evakuoitiin ennen spartalaisten hyökkäystä vuonna 232 eaa. ja hän kunnostautui Sellasian taistelussa vuonna 222 eaa. Seuraavat yksitoista vuotta hän toimi palkkasotilaana Kreetalla. Kun hän palasi kotiin, hänet valittiin Akhaian liiton ratsuväen komentajaksi. Hän järjesti uudelleen ratsuväen ja kukisti sen avulla aitolialaiset. Tämän jälkeen hänet valittiin liiton strategiksi. Seuraavien vuosien aikana hän kukisti spartalaiset, mutta roomalainen Titus Quinctius Flamininus esti häntä valtaamasta Spartan. 

Vuonna 190 eaa. Filopoimen pakotti Spartan mukaan Akhaian liittoon. Filopoimen jäi vangiksi vuonna 184 eaa. käydyssä kahakassa Messeniassa, ja hänet teloitettiin pian tämän jälkeen.
Salaisuuksia ja valheita

**Salaisuuksia ja valheita** (*Secrets & Lies*) on Mike Leigh’n ohjaama elokuva vuodelta 1996. Se kertoo nuoresta musta&shy;ihoisesta naisesta (Marianne Jean-Baptisten näyttelemä *Hortense Cumberbatch*), joka adoptio&shy;äitinsä kuoltua lähtee etsimään biologista äitiään (Brenda Blethynin roolihahmo *Cynthia Rose Purley*). Hortensen saapuminen Cynthian elämään järisyttää tämän perheen arkea, ja Hortense kohtaa myös ihon&shy;väriinsä liittyviä ennakkoluuloja.

Elokuva oli ehdolla parhaan ohjauksen, parhaan elokuvan ja parhaan alkuperäisen käsikirjoituksen Oscar-voittajaksi. Blethyn ja Jean-Baptiste saivat molemmat suorituksistaan Oscar-ehdokkuuden (paras naispääosa ja paras naissivuosa). Elokuva voitti Kultaisen palmun Cannesin elokuvajuhlilla ja Bafta-palkinnon parhaasta alkuperäis&shy;käsikirjoituksesta. Se sai Bafta-gaalassa myös Alexander Korda -palkinnon vuoden parhaana britti&shy;elokuvana.

Vuonna 1999 British Film Instituten kyselyssä *Salaisuuksia ja valheita* äänestettiin kaikkien aikojen 40. parhaaksi britti&shy;elokuvaksi. Vastaajina oli tuhat Ison-Britannian elokuva- ja televisio&shy;ammattilaista. *[[The New York Times]]in* kriitikot valitsivat *Salaisuuksia ja valheita* vuonna 2004 yhdeksi tuhannesta kaikkien aikojen parhaasta elokuvasta.

## Lähteet

## Aiheesta muualla
*